Vmesno poročilo o udeležbi Evropske unije v povečanju kapitala Evropskega investicijskega sklada in ustreznem povečanju podpore Evropskega investicijskega sklada ukrepom v korist podjetjem, zlasti malim in srednjim podjetjem v skladu s členom 4 Sklepa št. 562/2014/EU Evropskega parlamenta in Sveta z dne 15. maja 2014 o udeležbi Evropske unije v povečanju kapitala Evropskega investicijskega sklada

1.UVOD

V skladu s členom 4 Sklepa št. 562/2014 se s tem vmesnim poročilom ocenjuje, kako je bil med letom 2014 in tretjim četrtletjem leta 2016 dosežen cilj povečanja podpore iz Evropskega investicijskega sklada za ukrepe, ki dopolnjujejo ukrepe držav članic v korist podjetij, še posebej malih in srednjih podjetij (MSP).

1.1 Evropski investicijski sklad

(a) Kapitalska struktura

Evropski investicijski sklad so leta 1994 ustanovile Evropska investicijska banka (EIB), Evropska skupnost, zdaj Evropska unija (EU), ki jo zastopa Komisija, ter več javnih in zasebnih finančnih institucij, pri čemer je njegov odobreni kapital znašal 2 milijardi ECU (znesek je bil pozneje pretvorjen v EUR v razmerju 1 : 1) in je bil razdeljen na 2 000 delnic. Vplačani kapital delničarja je bil določen na 20 %. Komisija je vpisala 600 delnic z nominalno vrednostjo 600 milijonov ECU, pri čemer je vplačala 120 milijonov ECU.

S prvim povečanjem kapitala leta 2007 se je odobreni kapital Evropskega investicijskega sklada povečal na 3 milijarde EUR (izdanih 1 000 novih delnic). Komisija je vpisala 300 dodatnih delnic po ceni, ki se letno določi na podlagi formule, ki jo določijo delničarji sklada. Z dividendami, prejetimi v obdobju 2007–2010 za udeležbo v Evropskem investicijskem skladu, se je kril del stroškov vpisa, preostali del pa se je kril iz proračuna. Tako se je lahko ohranil 30-odstotni delež EU.

Pri drugem povečanju kapitala leta 2014 se je kapital Evropskega investicijskega sklada z izdajo 1 500 novih delnic povečal na 4,5 milijarde EUR. Komisija je med letoma 2014 in 2017 upravičena do vpisa 450 dodatnih delnic. V okviru splošnega proračuna EU je v ta namen na voljo skupaj 178 milijonov EUR. Sklep o obravnavi udeležbe v dividendah Evropskega investicijskega sklada je bil preložen do naslednje revizije finančnih pravil, ki se uporabljajo za splošni proračun Unije, ali najpozneje do tega vmesnega poročila.

V času priprave tega poročila odobreni kapital Evropskega investicijskega sklada znaša 4 500 delnic, od katerih je 4 382 izdanih. Evropska investicijska banka ima v lasti 2 624 izdanih delnic (59,9 %), Komisija (v imenu EU) 1 232 (28,1 %), 30 finančnih institucij pa skupaj 526 (12,0 %).

(b) Upravljanje

Statut in pravilnik Evropskega investicijskega sklada določata okvir za vzpostavitev, vlogo in postopke njegovih organov odločanja: skupščina, upravni odbor in izvršni direktor, ki jih nadzira revizijski odbor.

(c) Operativne dejavnosti

Namen Evropskega investicijskega sklada je podpreti evropska MSP, tako da jim pomaga pridobiti finančna sredstva. Načrtuje, razvija in razporeja tvegani kapital in kapital za rast, jamstva in mikrofinančne instrumente, ki so usmerjeni zlasti v segmente trga MSP in podjetij s srednje veliko tržno kapitalizacijo, pri čemer si v sodelovanju z zadevnimi službami Komisije prizadeva za spodbuditev dodatnih naložb v EU ter povečanje učinka finančnega vzvoda proračunskih sredstev EU in prispevkov držav članic. Evropski investicijski sklad spodbuja cilje EU v zvezi s podporo inovacijam, raziskavam in razvoju, podjetništvu, rasti in zaposlovanju, pri čemer zagotavlja finančne produkte finančnim posrednikom, kot so banke, jamstvene ustanove, lizinške družbe in mikrofinančne institucije, skladi zasebnega kapitala in skladi tveganega kapitala.

Aktiven je predvsem v državah članicah, državah kandidatkah in potencialnih državah kandidatkah ter državah Evropskega združenja za prosto trgovino.

V imenu svojih pooblastiteljev, zlasti EIB in Komisije, v imenu katerih (in v tveganje katerih) vlaga kapital in zagotavlja jamstva, trenutno razporeja več kot 80 pooblastil. Pooblastilo za sredstva tveganega kapitala EIB (RCR) in pooblastilo za povečanje tveganja skupine EIB (EREM) sta največji kapitalski instrument oziroma dolžniški instrument Evropskega investicijskega sklada. Na podlagi proračunskih sredstev EU razporeja kapitalske in dolžniške instrumente v okviru programov COSME, InnovFin, Erasmus+ in EaSI. Poleg tega Evropski investicijski sklad v okviru skupnih evropskih prizadevanj za ponovno vzpostavitev blokiranega kreditnega kanala za MSP ter na podlagi dopolnjevanja in sinergij z drugimi finančnimi instrumenti, ki so na vseevropski ravni na voljo MSP, razporeja številna pooblastila držav članic in organov, ki upravljajo sredstva evropskih strukturnih in investicijskih skladov (skladov ESI), skladov skladov, podjetij ter javnih in zasebnih institucij, ter sovlaga lastna sredstva v kapitalske in dolžniške poslovne dejavnosti.

(d) Kreditne zahteve in pričakovana raven bonitete

Področja poslovanja Evropskega investicijskega sklada vključujejo različna tveganja, izražena v določeni ravni razporeditve ekonomskega kapitala, ki ga je treba dati na stran.

Obveznosti sklada iz lastnih sredstev na področju udeležbe v obliki lastniškega kapitala statut sklada trenutno omejuje na 50 % lastnih sredstev sklada (brez rezerve za pošteno vrednost). Zgornja meja za obveznosti iz lastnih sredstev v okviru jamstvenih poslov je trikrat višja od zneska vpisanega kapitala.

Evropski investicijski sklad je z obvladovanjem tveganja in upravljanjem kapitala ohranil stabilno bonitetno oceno AAA, ki so jo večje bonitetne agencije nedavno ponovno potrdile. Obseg produktov Evropskega investicijskega sklada ter njihovo geografsko in sektorsko področje uporabe podpirata zmerno in trajnostno izpostavljenost tveganju.

1.2 Pregled povečanja kapitala